
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti 15.09.2009               

Pl-x  390 /2009                     


AVIZ
asupra propunerii legislative privind acordarea unor drepturi salariale specifice personalului nedidactic din învăţământ
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind acordarea unor drepturi salariale specifice personalului nedidactic din învăţământ, trimisă cu adresa nr. Pl x 390 din 7 septembrie 2009 şi înregistrată cu nr. 31/775 din 8 septembrie 2009.

Conform dispoziţiilor art.75 alin.(1) din Constituţia României, republicată şi ale art. 92 alin. (9) pct. 1 din Regulamentul Camerei Deputaţilor, republicat, Camera Deputaţilor este Cameră decizională. 

Senatul, în calitate de primă Cameră sesizată, a respins propunerea  legislativă la data de 1 septembrie 2009.
Potrivit prevederilor art.61 din Regulamentul Camerei Deputaţilor, republicat, Comisia a dezbătut proiectul de lege  în şedinţa din  16 septembrie 2009.
Proiectul de lege are ca obiect de reglementare instituirea cadrului normativ pentru drepturile salariale specifice personalului nedidactic din învăţământ.
Membrii Comisiei au examinat propunerea legislativă supusă avizării, expunerea de motive, avizul favorabil al Consiliului Legislativ nr. 249 din 27.03.2009 şi punctul de vedere al Guvernului transmis prin adresa nr. 1160 din 07.05.2009 prin care nu susţine adoptarea propunerii legislative.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a acestei iniţiative legislative, întrucât în titlul propunerii legislative nu se menţionează forma de învăţământ pentru care se face propunerea de acordare a sporurilor de stabilitate şi de complexitate personalului didactic.

Potrivit dispoziţiilor art. 167 din Legea învăţământului nr. 84/1995, republicată, cu modificările şi completările ulterioare, unităţile de învăţământ preuniversitar de stat funcţionează ca unităţi finanţate din fonduri alocate prin bugetele locale ale unităţilor administrativ- teritoriale pe a căror rază îşi desfăşoară activitatea, de la bugetul de stat şi din alte surse. Personalul din învăţământ beneficiază în prezent de 14 sporuri. 
Având în vedere cele menţionate mai sus, adoptarea acestei propuneri legislative ar creea discriminări faţă de restul personalului din sectorul bugetar care ocupă funcţii similare.

Totodată, propunerea legislativă încalcă şi prevederile art. 138 alin. (5) din Constituţie care prevede că nicio cheltuială bugetară nu poate fi aprobată fără stabilirea sursei de finanţare.
În raport de obiectul şi conţinutul reglementării,  propunerea legislativă face parte din categoria legilor ordinare. 
PREŞEDINTE,                        




SECRETAR,

 Daniel BUDA              




Gabriel ANDRONACHE
  Consilier, 
Iuliana Fuiorea

